Immortality (CSI: Las Vegas)

**"Immortality"** ("Besmrtnost") dvostruka je i ujedno završna epizoda američke kriminalističke TV-serije *CSI: Las Vegas*. Emitirana je na CBS-u 27. septembra 2015.

## Radnja 
Kad bombaš samoubica detonira svoj eksplozivni prsluk u kasinu "Eclipse", koji je u vlasništvu Catherine Willows, specijalna agentica FBI-a vraća se iz Los Angelesa kako bi se priključila istrazi. U međuvremenu, Gil Grissom, koji radi na očuvanju morskih pasa u međunarodnim vodama, uhapšen je zbog neovlaštenog upada na brod u luci u San Diegu, a D. B. Russell ponudi Sari Sidle šansu da vodi lokalnu istragu o bombaškom napadu. Saru, koja se nadmeće za poziciju direktora lasvegaske kriminalističke laboratorije, ispočetka iritira kad je šerif Conrad Ecklie upita za Grissomovu lokaciju nakon što "Lady" Heather Kessler bude povezana sa zločinom. Ecklie osigura da Grissom bude pušten iz pritvora i Catherine i on, uz člana osiguranja u "Eclipseu" Jima Brassa, pomažu u lociranju osumnjičenog.

Dok ekipa radi na vraćanju sigurnosti na ulice Las Vegasa, Russell odlučuje da je došlo vrijeme da "ode na istok" u potrazi za novim izazovima, stavljajući spomen-ploču, posvećenu Julie Finlay, među svoje stvari dok se pakira. Catherine izražava interes da napusti FBI i da radi sa svojom kćerkom Lindsey u lasvegaskoj kriminalističkoj laboratoriji, napomenuvši da će, ako Sara odbije promociju koja će joj biti ponuđena, ona prihvatiti tu promociju umjesto svoje kolegice. Serija završava kad upravo promovirana Sara, nakon što pogleda snimak na kojem Grissom priznaje svoju ljubav prema njoj, odjedri iz luke u San Diegu s Grissomom.

## Izbrisane scene 
Neprikazano na ekranu, Sara daje otkaz, a Catherine dobija posao direktorice laboratorije. Scene koje eksplicitno prikazuju tu predaju dužnosti snimljene su, ali su izrezane iz epizode. Druga scena, s Catherine i Lindsey, također je izbrisana; u njoj Catherine govori Lindsey da bi otkaz trebala dati samo onda ako se ne osjeća kao "King Kong na kokainu" nakon njenog prvog obavljenog hapšenja. Zatim joj kaže da je Holly Gribbs ubijena na dužnosti. Treća izbrisana scena prikazuje Russella kako posjećuje grob Julie Finlay.

## Uloge 
## Produkcija 
Finale je snimano tokom 17 dana. Glavna postava počela je sa snimanjem 29. jula 2015, a produkcija je završena 21. augusta. Finale je snimljeno s opcijom da bude prikazano kao dvije epizode  pod naslovima "Immortality Part I" i "Immortality Part II". Produkcijski kodovi za epizode jesu 1601 i 1602. Ted Danson, koji je tumačio glavnu ulogu od početka 12. sezone, također se vratio kao D. B. Russell. Katie Stevens dobila je ulogu Lindsey Willows, Catherineine kćerke, istražiteljice prvog stepena. Epizodni glumac Marc Vann također se vratio kao šerif Conrad Ecklie, kao i Larry Mitchell u ulozi policajca Mitchella.

Finale je režirao Louis Shaw Milito, a scenarij je napisao kreator serije Anthony E. Zuiker. William Petersen asistirao je u razlaganju priče. Kao i u seriji, i u finalu je pjesma "Who Are You" grupe The Who korištena u najavnoj i odjavnoj špici. Izvršni producenti bili su Ann Donahue, Carol Mendelsohn, Zuiker, Jerry Bruckheimer, Petersen i Cynthia Chvatal. Finale je producirao CBS Television Studios, distribuirao CBS Television Distribution, a traje 88 minuta.

## Nastavak 
Nakon završetka serije Danson se pridružio postavi *CSI: Cybera* ponovo kao D. B. Russell. U finalu je aludirano na taj premještaj kad Russell objavi namjeru da "ode na istok". Lik Julie Finlay često je prikazivan u arhivskim snimcima u epizodi *CSI: Cybera* "Hack ER".

## Rejting 
Finale je pogledalo 12,22 miliona ljudi, a u dobnoj grupi od 18 do 49 godina dobilo je rejting 1,8.

## Prijem 
Gavin Hetherington iz *SpoilerTV-ja* nazvao je finale "savršenim krajem za tako epsku seriju". Kasnije je dodao da je finale "ostvareni san" ljubitelja serije s ponovnim spajanjem Grissoma, Catherine i Sare.

## Reference 
## Vanjski linkovi 
* 

Kategorija:Epizode "CSI: Las Vegasa"
Kategorija:Filmovi s radnjom u Las Vegasu